b'\n_START_ARTICLE_\nViking Sevelius\n_START_PARAGRAPH_\nSven Viking Sevelius (3. helmikuuta 1897 Sipoo \xe2\x80\x93 13. kes\xc3\xa4kuuta 1919 Polovina, It\xc3\xa4-Karjala) oli suomalainen ylioppilas ja puna-armeijan pataljoonankomentaja._NEWLINE_Seveliuksen is\xc3\xa4 toimi kirkkoherrana Ahvenanmaalla V\xc3\xa5rd\xc3\xb6ss\xc3\xa4. Suomen sis\xc3\xa4llissodan alkaessa Sevelius liittyi punaisiin yhdess\xc3\xa4 luokkatoverinsa Eyolf Mattssonin kanssa ja toimi sihteerin\xc3\xa4 kansanvaltuuskunnan raha-asiain toimikunnassa. Sodan loppuvaiheissa Sevelius pakeni Ven\xc3\xa4j\xc3\xa4lle._NEWLINE_Sevelius liittyi puna-armeijaan ja yleni pataljoonankomentajaksi. Sevelius toimi vuoden 1919 alusta It\xc3\xa4-Karjalan aluetta puolustaneen 164. suomalaisen jalkav\xc3\xa4kirykmentin 1. pataljoonan komentajana. Eyolf Mattsson komensi rykmentin 2. pataljoonaa ja Tuure Lehen oli rykmentin vuoristotykkipatterin komentajana. Rykmentin 1. pataljoona oli aluksi puolustusasemissa Petroskoin edustalla ja siirtyi sitten toukokuun 1919 alussa Polovinaan._NEWLINE_Sevelius haavoittui vaikeasti 13. kes\xc3\xa4kuuta 1919 Polovinassa Pr\xc3\xa4\xc3\xa4s\xc3\xa4n v\xc3\xa4h\xc3\xa4n aiemmin vallanneiden suomalaisten Aunuksen retkikunnan joukkojen hy\xc3\xb6k\xc3\xa4tty\xc3\xa4 kyl\xc3\xa4\xc3\xa4n. H\xc3\xa4n j\xc3\xa4i vangiksi ja joutui teloitetuksi.'